Hy sit ons terug bymekaar - 15 November 2021 - BibleSA
Hy sit ons terug bymekaar - 15 November 2021
Ek sal jou gesond maak, jou wonde genees, sê die Here, selfs al noem hulle jou: Die stad wat verstoot is, Sion vir wie niemand omgee nie.
Tydens die oproer vroeër die jaar in KwaZulu-Natal is 'n blou San Pablo-leerbank uit 'n meubelwinkel in Springfield gesteel. 'n Paar dae later het die winkeleienaars geskok op sosiale media gesien hoe hulle bank, ter waarde van R70,000, in stukke op 'n sypaadjie in 'n informele nedersetting staan. Bo-op 'n gedeelte van die bank het twee vroue gesit en gesels – totaal onbewus van die waarde van die bank.
Met moeite kon die eienaars die al die stukke van die San Pablo-leerbank terugvind. Die skeure in die leer en die gebreekte pote is reggemaak en alhoewel die bank nie meer te koop aangebied word nie, kom mense spesiaal na die winkel om die bank te sien en selfs om 'n foto daarop te neem.
Alhoewel God ons elkeen met ontsettende waarde geskep het – net soos hierdie San Pablo-leerbank, tref slegte situasies of teleurstellings soms ons lewens wat ons laat voel soos die bank wat verlate op 'n sypaadjie staan met skeure aan ons leer en gebreekte pote. Dit beroof ons van ons selfvertroue en selfwaarde en los ons met gebroke harte.
God is egter stééds in staat om ons tot ons oorspronklike glorie te herstel. In Jeremia 30:17 sê Hy: "Ek sal jou gesond maak, jou wonde genees . . ." In 1 Petrus 5:10 lees ons: "God wat alle genade gee en wat julle geroep het om in Christus Jesus deel te hê aan sy ewige heerlikheid, sal julle, nadat julle 'n kort tydjie gely het, weer self oprig en julle moedig, sterk en selfstandig maak."
Die oorspronklike blou San Pablo-leerbank is vandag selfs méér waardevol weens die ervaring waardeur dit gegaan het. Net so kan God ons slegte ervarings gebruik om ons te vorm om selfs 'n groter impak in ander se lewens te hê. Hy wil ons genees, oprig, moedig, sterk en selfstandig maak. Kom ons gee Hom 'n kans om dit te doen. Sterkte.
Gebed: Vader God, baie dankie dat U my ken en lief het. Help my asseblief om opnuut my waarde te besef waar ek dit begin verloor het. Ek vra dit in die Naam van Jesus Christus. Amen